**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 1455**

**24 दिसम्बर, 2018 को उत्तर के लिए**

**वास्तविक नियंत्रण रेखा पर हालात**

**1455 श्रीमती विजिला सत्यानंत :**

क्या रक्षा मंत्री यह बताने की कृपा करेंगे कि :

1. क्या यह सच है कि सैनिकों से चीन और भारत के बीच वास्तविक नियंत्रण रेखा की पवित्रता बनाये रखते समय शांति बनाये रखने के लिए कहा गया है ;
2. यदि हां, तो तत्संबंधी ब्यौरा क्या है ;
3. क्या यह भी सच है कि भारतीय और चीनी पक्ष द्वारा 2005 के प्रोटोकॉल के अंतर्गत चार कदमों का अनुपालन किया जाना है; और
4. यदि हां, तो तत्संबंधी ब्यौरा क्या है ?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) और (ख): भारत और पीपुल्स रिपब्लिक ऑफ चीन के बीच अप्रैल, 2018 में वुहान में आयोजित की गई अनौपचारिक शिखर वार्ता में भारत-चीन सीमावर्ती क्षेत्रों में अमन और शांति बनाए रखने संबंधी महत्व पर बल दिया गया था । इस प्रयोजनार्थ दोनों देशों ने सीमा संबंधी मामलों के प्रबंधन में बेहतर प्रत्याशित प्रतिक्रिया और प्रभावकारिता के लिए विश्वास तथा पारस्परिक संबंध बनाने के लिए अपनी संबंधित सेनाओं को संचार तंत्र सुदृढ़ करने संबंधी सामरिक दिशानिर्देश जारी किए थे ।

(ग) और (घ): भारत और चीन के बीच 11 अप्रैल, 2005 को हस्ताक्षरित प्रोटोकाल के अनुच्छेद-IV में वास्तविक नियंत्रण रेखा पर विश्वास बहाली संबंधी उपायों के कार्यान्वयन हेतु तौर-तरीके उपबंधित हैं । इसमें उपबंधित है कि यदि दोनों पक्षों के सीमा कार्मिक वास्तविक नियंत्रण रेखा के संरेखण के प्रत्यक्ष बोध पर मतभेदों के कारण आमना-सामना करने की स्थिति में आते हैं तो वे आत्म-नियंत्रण में रहेंगे और स्थिति में किसी बिगड़ाव से बचने के लिए निम्नलिखित कदम उठाएंगे:-

1) दोनों पक्ष क्षेत्र में सामान्य स्थिति बनाए रखने के लिए अपने कार्यकलापों पर नियंत्रण रखेंगे और साथ-साथ अपने बेसों में वापस लौट जाएंगे ।

2) दोनों पक्ष बाद में अपने संबंधित मुख्यालयों को सूचित करेंगे और यदि आवश्यक है तो सीमा बैठकों अथवा राजनयिक माध्यमों के जरिए तत्काल परामर्श करेंगे ताकि स्थिति बिगड़ने से बचा जा सके ।

3) आमने-सामने की स्थिति के दौरान कोई पक्ष दूसरे पक्ष के विरूद्ध सेना का प्रयोग नहीं करेगा अथवा सेना का प्रयोग करने की धमकी नहीं देगा ।

4) दोनों पक्ष एक-दूसरे के प्रति समभाव का व्यवहार करेंगे और किसी उत्तेजक कार्रवाई से दूर रहेंगे । कोई पक्ष उक्त स्थानों पर चिन्ह अथवा संकेत अंकित नहीं करेगा ।

\*\*\*\*\*\*